**अपाङ्गता रोजगारीमा पहुँचयुक्तताको महत्व ।**

***- २०८१, असार । नबराज सोती***

नेपालमा अपाङ्गता भएका व्यक्तिहरुको रोजगारीको सवालमा कुरा गरिरहदा खासै सार्वजनिक रुपमा बहस छलफल भएको नपाए पनि पछिल्लो समय यो विषयको उठान भने हुने गरेको छ । तथापी अझै पनि अपाङ्गता भएका व्यक्तिहरुलाई असक्षम वा काम गर्न सक्दैनन् भन्ने उपमा दिएर उनीहरुको क्षमता र योग्यतामाथि प्रश्न उठ्ने गर्दछ । तर नेपालको हरेक विकास निर्माणका विषय हुन् या राजनितिक आन्दोलनका विषयमा अपाङ्गता भएका व्यक्तिहरुको भूमिका भने कुनै कमि भएको देखिदैन् । राज्यको तर्फबाट अपाङ्गताको सवालमा हालसम्म बनेका ऐन कानुन एवम् नीति नियम भने नराम्रा छन भन्न सकिदैन । सर्वप्रथम अपाङ्गता भएका व्यक्तिहरुको रोजगारीलाई जोड्ने नीतिगत विषय २०३९ मा बनेको देखिन्छ । उक्त समयमा अपाङ्गताका विविध विषयलाई समावेश गरेर अपाङ्ग संरक्षण तथा कल्याण ऐन, २०३९ बनेको थियो । उक्त ऐनमा २५ जना भन्दा बढि रोजगार प्रदान गर्ने नीजि व्यवसायीहरुले अनिवार्य रुपमा १ जना अपाङ्गता भएका व्यक्तिहरुलाई पनि रोजगारीको अवसर दिनुपर्दछ भनेको थियो तर हाल उक्त व्यवस्था भने निष्क्रिय भइसकेको छ । त्यसैगरी अपाङ्गता भएका व्यक्तिहरुको अधिकार सम्बन्धि ऐन २०७४ र नियमावली २०७७ साथै अपाङ्गता भएका व्यक्तिहरुको राष्ट्रिय नीति २०८० मा भने अपाङ्गता भएका व्यक्तिहरुका आयआर्जनका विविध विषय समावेश छन् । अपाङ्गता भएका व्यक्तिहरुको अधिकार सम्बन्धि ऐन २०७४ को धारा ६ ले पनि अपाङ्गता भएका व्यक्तिहरुको सिप विकास र रोजगारीका सन्दर्भमा थप व्यवस्थाहरु गरिसकेको छ भने अपाङ्गता भएका व्यक्तिहरुको अधिकार सम्बन्धि अन्तर्राष्ट्रिय महासन्धिको धारा २७ ले अपाङ्गता भएका व्यक्तिहरुको सिप र कामको विषयमा स्पष्ट रुपमा बोलेको छ । महासन्धिका अनुसार कुनै पनि बहानामा व्यक्तिलाई रोजगारीका अवसरबाट वन्चित गर्न नमिल्ने र समावेश गरिसकेपछि उनीहरुमैत्री कार्यस्थल बनाउनुपर्ने विषयमा स्पष्ट पारेको छ । यतिहुँदा हुँदै पनि अझै अपाङ्गता भएका व्यक्तिहरु किन अपाङ्गताकै कारण रोजगारीमा समावेश हुन पाउदैनन् भन्ने प्रश्नले भने स्थान पाइरहेको हुन्छ । अपाङ्गताको विषयमा सबैभन्दा सम्बन्धित महिला बालबालिका तथा जेष्ठ नागरिक मन्त्रालय नै भएकोले मन्त्रालयका उपसचिव बिनोद कुमार दाहालले भने अपाङ्गता भएका व्यक्तिहरुको लागि रोजगारी प्रदान गर्ने विषयमा राज्यले आरक्षणको नै व्यवस्था गरिसकेको अवस्थामा राज्यको नजरमा अपाङ्गता भएका व्यक्तिहरु अयोग्य छन् भन्ने कुरा गलत भएको बताए । ***“निजामती सेवामै बसेर सयौँ अपाङ्गता भएका व्यक्तिहरुले सेवा गरिरहनुभएको छ । राज्यले ४% अपाङ्गता भएका व्यक्तिहरुको आरक्षण नै छुट्याएको अवस्था छ भनेपछि राज्यले अपाङ्गता भएका व्यक्तिहरुलाई विभेद गरेको भन्ने त छैन नि”।*** उपसचिव दाहालले अपाङ्गता भएका व्यक्तिहरुको रोजगारी प्रवर्दन गर्ने विषयमा अझै केहि छुटेका कुराहरु मन्त्रालयको तर्फबाट नीतिगत रुपमा सम्बोधन

गर्नुपर्ने भए मन्त्रालय सधैव तयार रहेको बताए । नेपालको जनशख्या २०७८ का अनुसार नेपालमा कुल जनशंख्याको २.२% अपाङ्गता भएका व्यक्तिहरु छन् । त्यो भनेको संख्यामा ६ लाख ४७ हजार ७ सय ४४ जना हो । यसमा २ हजार हाराहारीमा अपाङ्गता भएका व्यक्तिहरु सरकारी निकायका रोजगारीमा समावेश भए पनि बाकि रोजगारीको अरु क्षेत्र नीजि पनि हो । तर समाजमा अपाङ्गता भएका व्यक्तिहरुलाई असक्षमता र अयोग्तासँग जोडिदिदा नीजि क्षेत्रले पनि अपाङ्गता भएका व्यक्तिहरुलाई रोजगारमा जोड्न अझै झस्किरहेको छ । नेपालको पछिल्लो एक दशकको अवस्था हेर्दा बैदेशिक रोजगारीमा जाने संख्या विकराल रुपमा बढिरहेको छ । यो अवस्थामा अपाङ्गता भएका व्यक्तिहरुलाई वैदेशिक रोजगारीमा जान प्रतिबन्ध लाएको अवस्था छ । अपाङ्गता भएका व्यक्तिहरुलाई श्रम स्वकृति मिल्दैन । यस विषयको फाइदा नीजि क्षेत्रले लिन सके दिगो रुपमा अपाङ्गता भएका व्यक्तिहरु उनीहरुको व्यवसायका लागि योगदान दिन सक्छन् किनकि न त उनीहरुलाई वैदेशिक रोजगारीको अवसर पाइन्छ न त देशभित्रै उनीहरुको माग धेरै हुन्छन् जसले पाएको अवसर छोड्नुहुँदैन भन्ने उनीहरुको सकारात्मक भावना पैदा हुन्छ । त्यसो त नीजि क्षेत्रले पनि अपाङ्गता भएका व्यक्तिहरुलाई रोजगारीमा समावेश गर्न उपेक्षा नै गर्यो त भन्न सकिन्न । नीजि क्षेत्रको साझा सस्था नेपाल उद्योग वाणिज्य संघले यस विषयमा कार्य गरिहरेको पनि हामी देख्न सक्छौँ । कतिपय नीजि क्षेत्रका रोजगारीमा अपाङ्गता भएका व्यक्तिहरु समावेश पनि छन् । तर अपाङ्गता भएका व्यक्तिहरुलाई रोजगारीमा समावेश गरे पनि उनीहरुमैत्री कार्यस्थल र भौतिक संरचना मैत्री नहुँदा पाएका अवसरहरुबाट पनि त्यस्ता व्यक्तिहरु वन्चित भइरहेका छन् । नीजि क्षेत्रका रोजगारदाताहरुलाई पनि सिमित श्रोत साधन भएका कारण पूर्ण रुपमा अपाङ्गतामैत्री वातावरण बनाउन गार्हो भएको यो क्षेत्रका व्यवसायीहरुले बताउने गर्दछन् । तर राज्यतहबाटै नीतिगत रुपमा हरेक व्यवसायीक प्रयोजनका लागि खोलिएका ठाउँहरु अथवा कार्यालयहरु अनिवार्य रुपमा अपाङ्गतामैत्री बनाउनुपर्ने र नबनाइए कारबाही हुने खालको नीतिगत निर्णय गरियो भने अपाङ्गतामैत्री कार्यस्थल तथा भौतिक संरचना बनाउने कुरा सम्भव रहेको अपाङ्गता अधिकारकर्मीहरु बताउछन् । यति मात्र हैन **“*अपाङ्गतामैत्री बनाउदै गर्दा शौचालयको चौढाइ कार्यस्थलको लम्बाई चौढाइ ढोकाको आकार लगायत अपाङ्गतामैत्री बनाउनुपर्ने कुराहरुको एकिन डाटा पनि राज्यबाट निर्देशिका बनाइ बाध्यकारी बनाउनपर्ने”*** अपाङ्गता अधिकारकर्मी भोजराज श्रेष्ठले बताए ।

त्यस्तै अपाङ्गता भएका व्यक्तिहरुको अधिकार सम्बन्धि अन्तर्राष्ट्रिय महासन्धि २००६ को धारा ६ ले पहुँचयुक्तताको विषयलाई स्पष्ट रुपमा बोलेको छ । नेपाल यस महासन्धिको पक्ष राष्ट्र भइसकेको अवस्थामा पनि अझै अपाङ्गता भएका व्यक्तिहरुले भने आफुले चाहे खोजेको ठाउँमा सहजै आवागमन गर्न पाएका छैनन् । अझ भन्नुपर्दा एउटा अपाङ्गता भएको विद्यार्थी पहुचयुक्त वातावरण नहुँदा विद्यालयसम्म पुग्न सास्ति भोगिरहेको छ भने अर्को रोजगारीमा जोडिएको व्यक्ति पहुँचयुक्तताको कारण त्यस अवसरबाट वन्चित हुनुपरेको छ । राष्ट्रिय अपाङ्ग महासंघ नेपाल यस्तै विषयहरुको वकालत पैरवी गर्ने उदेश्यले २०५० सालमा स्थापना भएको संस्था हो । यो महासंघ १० वटै प्रकारका अपाङ्गता भएका व्यक्तिहरुको लागि आवाज उठाउने देशभरिका ३५० भन्दा बढि सस्थाहरुको छाता सस्था पनि हो । यसै महासंघका महासचिव सुगम भट्टराईले अपाङ्गता भएका व्यक्तिहरुको रोजगारीको विषय र उनीहरुलाई पहुचयुक्त कार्यस्थल बनाउने विषयमा निकै गम्भिर भएर वकालत पैरवी गरिरहेको बताउनुहुन्छ । ***“हिजोका मितिहरुमा केही संघ-संस्थाहरुले कल्याणकारी रुपमा अपाङ्गता भएका व्यक्तिहरुलाई रोजगारी दिएको अवस्था र अपाङ्गता भएका व्यक्तिहरुलाई अधिकार सम्बन्धी महासन्धि जो नेपाल सरकार पक्ष राष्ट्र भएर यसलाई अनुमोदन गरिसके पछि र २०७४ को अपाङ्गता अधिकार ऐन लगायत विभिन्न दस्तावेजहरुमा स्पष्ट व्याख्या भए पश्चात नेपाल सरकारका विभिन्न निकायहरु लोकसेवा आयोगले पनि आरक्षणको व्यवस्था गरी अपाङ्गता भएको व्यक्तिहरुलाई एउटा प्रतिष्ठित तरीकाबाट सम्मानित जीवन जिउनको लागि व्यवस्थित गरेको एउटा अवस्था हो । तर त्यो आरक्षणको व्यवस्था गरिरहदा पनि पहुँचयुक्तताको कमिको कारणले गर्दा कति अपाङ्गता भएका व्यत्तिहरुले त्यो रोजगारमा प्रतिष्पर्दा गर्दागदै समस्या भईरहेको छ । जसले गर्दा उहाँहरुको सहभागिता घटिरहेको अवस्था छ । त्यहि कारणले गर्दा राष्ट्रिय अपाङ्ग माहसंघ नेपालले पहुँचयुक्ततालाई उठाईरहेको छ” ।***

कार्यस्थल तथा भौतिक संरचना अपाङ्गतामैत्री हुँदा अपाङ्गता भएका व्यक्तिहरुले पनि अन्य व्यक्ति जस्तै योगदान गर्न सक्छन भन्ने उदाहरण हुन् स्याङ्जा जिल्लाकी अपाङ्गता भएकी महिला शुशिला ढकाल । शारीरिक रुपमा दुबै हात नभएको भए पनि ढकालले निजामती सेवा प्रवेशको पन्ध्र वर्ष भइसक्यो । दुई खुट्टाकै भरमा आफ्नो पढाइ, व्यक्तिगत जीवन तथा कार्यालयको काम गर्दै आएकी ढकालको जन्म २०३९ साल साउन २४ गते स्याङजा जिल्लाको साबिक चण्डीकालिका गाविस (हाल पुतलीबजार-१४)मा भएको हो । समाजशास्त्रमा स्नातकोत्तर गरेकी ढकालले लेख्नेदेखि कम्प्युटर चलाउनेसम्म सबै काम खुट्टाले गर्छिन् । स्नातकोत्तर पूरा गरेपछि जागिर खान मन लागेर रोजगार खोज्दा निजी संस्थामा काम पाउन निकै मुस्किल भयो । सामान्य अपाङ्गता भएका व्यक्तिहरुलाई त काम गर्न सक्छन भनेर पत्याउने अवस्था नभएको त्यो समयमा त्यसमाथि दुबै हात नभएकालाई निजी कम्पनीका रोजगारदाताहरूले पत्याउने अवस्थै थिएन । त्यसपछि उहाँको मन सरकारी सेवामा लाग्नुपर्छ भन्ने तिर डोरियो । त्यहि क्रममा २०६५ सालमा लोकसेवा आयोगले आवेदन खोल्दा ढकालले नायब सुब्बाका लागि परीक्षा दिइन् र संयोगवस उहाँको पहिलो प्रयासमै लोकसेवामा नाम निस्कियो । लोकसेवामा नाम निकालेपछि उहाँको पहिलो पोस्टिङ आन्तरिक राजश्व कार्यालय हेटौडामा भएको थियो । तर, उहाँमैत्री कार्यस्थल नहुँदा आन्तरिक राजश्व विभागले काजमा ललितपुरस्थित आन्तरिक राजश्व कार्यालयमा पठाइदियो । उहाँको अवस्था अनुसारको कार्यस्थल बनाएपछि उहाँले खुट्टाकै सहाराले अन्य कर्मचारी जस्तै सेवाग्राहीको काम गरिरहनुभएको छ । हाल उहाँ अधिकृतमा बढुवा भएर आन्तरिक राजश्व कार्यालय टंगालबाट सेवा गरिरहनुभएको छ । हामीसँग संक्षिप्त कुरा गर्दै ढकालले भन्नुभयो ***“म अपाङ्गता छु । मेरो हात छैन भन्ने नै लाग्दैन । म कार्यालय जान्छु श्रीमानले पुर्याइदिनुहुन्छ । त्यहाँ मेरो अवस्था अनुसारको टेवल कुर्सी र कम्प्युटर सेट गरिदिएको छ अनि मलाई काम गर्न के को गार्हो हुनु बरु आन्नद आउछ”***। अपाङ्गतामैत्री कार्यस्थल हुँदा जस्तोसुकै अपाङ्गता भए पनि काम गर्नको लागि नछेक्ने भन्ने कुराको ढकाल एक सशक्त उदाहरण हुन् । ढकालले एल.एल. बि पनि पूरा गरिसक्नुभएको छ ।

यसरी एउटा अपाङ्गता भएका व्यक्तिहरुको लागि आवश्यकत संरचना र कार्यस्थल मैत्री बनाउदा कतिसम्मको राज्यको लागि योगदान दिन सक्छन् भन्ने ढकाल जस्तै अन्य सयौँ अपाङ्गता भएका व्यक्तिहरु उदाहरण छन् ।अपाङ्गता भएका व्यक्तिहरु राज्यको विकास निर्माणमा पनि उत्तिकै सक्रिय हुन सक्छन् । अहिलेको बदलिदो विकास प्रविधिको युगमा व्यक्ति भौतिक रुपमै उपस्थिति भएर कार्य सम्पादन गर्नुपर्छ भन्ने पनि छैन । एआई, च्याटजिपिटि जस्ता प्रविधिले त झन् अपाङ्गता भएका व्यक्तिहरुको पहुँचयुक्तताको सवाललाई थप न्याय गरेको छ । यसरी विषयहरुलाई मध्यनजर गर्दै सरकारी तथा नीजि क्षेत्रका रोजगारमा अपाङ्गता भएका व्यक्तिहरुको भरपुर सहभागिता रहन सके साचो अर्थमा राज्यले लिएको ***“सुखी नेपाली समृद्द नेपाल”*** को नाराले पनि थप सार्थकता पाउने छ ।

यो कार्यक्रम अमेरिकी अन्तर्राष्ट्रिय विकास नियोग (युएसएआइडी) मार्फत अमेरिकी जनताहरूको सहयोगका कारण सम्भव बनेको हो । यस कार्यक्रम भित्रका विषयवस्तु र सामग्री नेपाल अपाङ्ग मानव अधिकार केन्द्रको एकल जिम्मेवारी हुन् र तिनले युएसएआइडी वा अमेरिकी सरकारको विचारको प्रतिविम्बित गर्छन् भन्ने जरुरी छैन ।

अपाङ्गतामैत्री सञ्चार निर्देशिका, २०७३ को मूलमर्म ।

***भूमिकला पौडेल ।***

***अपाङ्गता अधिकार एवम् संन्चारकर्मी ।***

पत्रकार, पत्रकारिता, सञ्चारकर्मी तथा सञ्चार माध्यम सूचना प्रदान गर्ने र मनोरञ्जन गर्ने साधन मात्र नभई समाजमा सकारात्मक परिवर्तन ल्याउनका लागि जनचेतना फैलाउने एक सशक्त माध्यमहरू पनि हुन् । त्यसैगरी राजनीतिक व्यक्तित्व तथा लेखक महोदयहरू आफ्नो विचारधारा मार्फत सोच तथा समाज परिवर्तन गर्न सक्ने शक्तिहरू पनि हुन् । तर यिनै व्यक्तित्वहरूले अपाङ्गता भएका व्यक्तिहरूलाई बिग्रेको, भत्केको, कमजोरी तथा नराम्रो कुराहरूको तुलना गर्नुपर्दा उदाहरणको रूपमा, उपमाको रूपमा प्रस्तुत गरिरहेका हुन्छन् । त्यसैगरी सञ्चार माध्यमहरूले पनि यस्ता कुराहरूको सम्पादन नै नगरी मज्जाले प्रकाशन तथा प्रसारण गरिरहेका हुन्छन् ।

यसैगरी नाटक, टेलिसिरियल तथा चलचित्रमा पनि हास्यपात्रको रूपमा समेत अपाङ्गतालाई नै चरित्र बनाएर कलाकारहरूलाई प्रस्तुत गरिएको हुन्छ । मनोरञ्जन क्षेत्रले अपाङ्गता भएका व्यक्तिलाई कमजोरी, नकारात्मक तथा हास्यपात्रको रूपमा गिज्याएको हामी देख्न पाउँछौं । तर यसरी अपाङ्गता भएका व्यक्तिहरूलाई नराम्रो कुराहरूको उदाहरणको रूपमा प्रस्तुत गर्नु भनेको अपाङ्गताजगतको अपमान गर्नु, उनीहरूको आत्मसम्मान माथि ठेस पुर्‍याउनु मात्र नभई अपाङ्गतामैत्री सञ्चार निर्देशिका, २०७३ को पनि उल्लङ्घन गर्नु हो । त्यसैले यस्तो गलत कार्य तथा प्रवृत्तिलाई तुरून्त बन्न गर्नका लागि प्रेस काउन्सिल नेपालले २०७३ सालमा नै अपाङ्गतामैत्री सञ्चार निर्देशिका जारी गरेको थियो । तर यो निर्देशिका अझैसम्म पनि पूणर्तया व्यावहारिक रूपमा कार्यान्वयनमा आउन सकेको छैन । अपाङ्गता भएका व्यक्तिहरू पनि यस देशका नागरिकहरू हुन् । देशका अरू नागरिक सरह उनीहरूको पनि अधिकार छ र उनीहरूले पनि आत्मसम्मानपूर्वक बाँच्न पाउनुपर्छ । तर हाम्रो समाजमा अपाङ्गता भएका व्यक्तिहरूलाई विभिन्न गलत उपमा दिने, असभ्य भाषाको प्रयोग गर्ने, हाँस्यपात्रको रूपमा प्रस्तुत गर्ने गरिन्छ, जुन एकदमै गलत कुरा हो । त्यसैगरी विभिन्न सञ्चारकर्मी तथा सञ्चार माध्यमहरूले विभिन्न समाचार तथा लेख, रचनाहरू लेख्दा अथवा प्रकाशित वा प्रसारित गर्दा अपाङ्गतालाई कमजोरीसँग तुलना गर्दै शीर्षकहरू राखिएका धेरै उदाहरणहरू भेटिन्छन् । त्यसैले अपाङ्गतामैत्री सञ्चार निर्देशिका, २०७३ मा अपाङ्गता भएका व्यक्तिहरूका लागि प्रयोग गर्न हुने सम्मानजनक भाषा र प्रयोग गर्नै नहुने अपमानजनक शब्द तथा भाषाका विषयमा निर्देशित गरिएको छ ।

वास्तवमा, प्रेस काउन्सिलले जारी गरेको अपाङ्गतामैत्री सञ्चार निर्देशिका, २०७३ को पृष्ठभूमि अध्ययन गर्दा नै अपाङ्गतामैत्री सञ्चार निर्देशिका किन जारी भयो भन्ने कुरा स्पष्ट हुन्छ । निर्देशिकाको पृष्ठभूमिमा “अपाङ्गता भएका व्यक्तिहरूको अधिकार सम्बन्धी संयुक्त राष्ट्रसंघीय महासन्धि-२००६ ले अपाङ्गता भएका व्यक्तिहरूको अधिकार र गरिमाको संरक्षण सुनिश्चित गरेको तथ्यलाई हृदयंगम गर्दै, आमसञ्चार प्रक्रियाका क्रममा अक्षर, वचन वा दृश्यद्वारा अपाङ्गता भएका व्यक्तिको अधिकार र गरिमामा आँच आउने शब्द, शब्दावली, तस्वीर वा भाषा प्रयोग नहोस् वा त्यस्तो आशय प्रकट नहोस् भन्ने ध्येयका साथ आमसञ्चार माध्यम तथा पत्रकारले आफ्नो कर्तव्यपालनाको क्रममा अपाङ्गता भएका व्यक्तिप्रति थप जिम्मेवारी, संवेदनशीलता र उत्तरदायित्व वहन गर्न वाञ्छनीय भएकाले पत्रकार आचारसंहिता-२०७३ को दफा (१२) ले दिएको अधिकार प्रयोग गरी नेपाल पत्रकार महासंघ र राष्ट्रिय अपाङ्ग महासंघ-नेपाल समेतको सल्लाह र सम्मतिमा प्रेस काउन्सिल नेपालद्वारा अपाङ्गतामैत्री सञ्चार निर्देशिका, २०७३ जारी गरिएको छ ।” भनेर उल्लेख गरिएको छ ।

त्यसैगरी अपाङ्गता क्षेत्र तथा सवालमा पत्रकार र सञ्चार माध्यमको कर्तव्य के के हुन भनेर पनि तोकिदिएको छ । जसमा १. व्यक्तिको गरिमाको सम्मान गर्नुपर्ने “पत्रकार र सञ्चार माध्यमले अपाङ्गता भएका व्यक्तिको गरिमा र मर्यादामा चोट नपुग्ने वा अवहले ना नहनु वा थप पीडा नदिने गरी समाचार सामग्री सम्प्रेषण गर्नुपर्छ ।” २. अपाङ्गता भएका व्यक्तिको अभिव्यक्तिको सुनिश्चितता “पत्रकार र सञ्चार माध्यमले अपाङ्गता भएका व्यक्तिको मर्यादाको पूणर् सम्मानका साथ अन्तर्वार्ता लिई उनीहरूको विचार, भावना र धारणा तोडमोड नगरी समाचार सामग्री सम्प्रेषण गर्नुपर्छ ।” ३. विशेषणको प्रयोगमा सतर्कता “पत्रकार र सञ्चार माध्यमले अपाङ्गता भएका व्यक्तिको नाम वा सन्दर्भ उल्लेख गर्दा अनुपयुक्त र असान्दर्भिक ढंगले अपाङ्गता झल्किने शब्द प्रयोग नगरी मर्यादित रूपमा व्यक्तिको व्यावसायिक वा सामाजिक परिचय खुल्ने गरी समाचार सामग्री सम्प्रेषण गर्नुपर्छ ।” ४. थप हानि पुग्न सक्नेमा सजगता “पत्रकार र सञ्चार माध्यमले अपाङ्गता भएका व्यक्तिलाई कुनै घटनाको साक्षी वा प्रत्यक्षदर्शीका रूपमा प्रस्तुत गर्दा उनीहरूको अवहेलना नहुने गरी समाचार सामग्री सम्प्रेषण गर्नुपर्छ ।” ५. अपाङ्गता भएका व्यक्तिको अधिकार सम्बन्धी जानकारी “पत्रकार तथा सञ्चार माध्यमले अपाङ्गता भएका व्यक्तिको हकअधिकारका सम्बन्धमा विद्यमान व्यवस्थाहरू प्रति सचेतता अपनाई वा अपाङ्गता भएका व्यक्तिलाई अन्य व्यक्ति सरह व्यवहार गरी वा समावेशिताको सुनिश्चितता दिई समाचार सामग्री सम्प्रेषण गर्नुपर्छ ।” भन्ने कुरा उल्लेख छ । यसैगरी पत्रकार र सञ्चार माध्यमले गर्न नहुने कार्यहरू १. अपाङ्गता भएका व्यक्तिको सम्मानमा ठेस पुर्‍याउन नहुने “पत्रकार र सञ्चार माध्यमले सोझो अर्थमा वा सांकेतिक अभिव्यक्तिका क्रममा अपाङ्गता भएका व्यक्तिको गरिमामा प्रतिकूल असर पर्ने परम्परागत प्रचलनमा रहेका शब्द, शब्दावली, उपमा र उखानटुक्काको प्रयोग गरी समाचार सम्प्रेषण गर्नुहुँदैन ।” २. अपाङ्गता भएका व्यक्तिको सम्मानमा चोट पुर्‍याउने शब्द र शब्दावलीको प्रयोग गर्न नहुने “पत्रकार र सञ्चार माध्यमले अपांगता भएका व्यक्तिको गरिमा प्रतिकूल हुने गरी देहायका शब्द र शब्दावली प्रयोग गरी समाचार सम्प्रेषण गर्नुहुँदैन ।” भनेर शब्दावलीहरू किटान समेत गरिदिएको छ ।यसका साथै यस आचार संहिताको उल्लघंन गरेमा उजूरी र कारवाही गर्न सकिने र सो का लागि पत्रकार आचार संहिता, २०७३ मा व्यवस्था भए बमोजिम हुनेछ भनिएको छ । त्यसका साथै निर्देशन र सुझाव दिँदै यो निर्देशिकाको पालना गर्न/गराउनका लागि प्रेस काउन्सिल नेपालद्वारा समय-समयमा जारी गरिएका निर्देशन र सुझावको पालना गर्नु पत्रकार र सञ्चार माध्यमको कर्तव्य हुनेछ भनेर पनि स्पष्ट रूपमा उल्लेख गरेको छ ।

अपाङ्गता भएका व्यक्तिहरूलाई यसरी बिग्रेको, भत्केको, कमजोरी तथा नराम्रो कुराहरूसँगको तुलना गरेको विषय तथा उपमाको रूपमा प्रयोग तथा प्रस्तुत गरिएका कार्यहरूप्रति घोर आपत्ति जनाउँदै अपाङ्गताजगतले सम्बन्धित पक्षको ध्यानाकर्षण गराउँदै आएको छ । यसै संर्दभमा नेपाल अपाङ्ग मानव अधिकार केन्द्रले अपाङ्गतामैत्री शब्द प्रयोग बारेको सचेतना सम्बन्धी सामग्रीहरू पनि प्रकाशित गरि प्रचारप्रसार गरि नै रहेको छ । यस बाहेक पनि केन्द्रले समय-समयमा अपाङ्गतामैत्री सञ्चार निर्देशिका, २०७३ को प्रभावकारी कार्यान्वयन बारे ध्यानाकर्षण गराउका लागि विभिन्न सञ्चार माध्यम, सञ्चारकर्मी तथा सरोकारवालाहरूसँग पटक-पटक छलफल तथा अन्तरक्रियाको आयोजना गर्दै आएको छ । यसरी छलफल तथा अन्तरक्रियामा सहभागी भएकाहरूले अपाङ्गता भएका व्यक्तिहरूलाई विभिन्न गलत उपमा दिने तथा असभ्य भाषाको प्रयोग गर्ने प्रवृत्ति एकदमै गलत भएको बताउँदै आगामी दिनमा आफू तथा आफू संलग्न रहेको सञ्चार माध्यमहरूबाट यस्ता गलत शब्द तथा भाषाको प्रयोग गर्दै नगर्ने प्रतिबद्धता व्यक्त गर्ने गरेका छन् । तर पनि पूणर् रूपमा भने यो प्रवृती बन्द भएको पाईंदैन । विभिन्न लेखक, राजनीतिक व्यक्तित्व, सञ्चारकर्मी तथा विभिन्न सञ्चारमाध्यमहरूले अपाङ्गता भएका व्यक्तिहरूलाई नराम्रो कुराहरूको उदाहरणका रूपमा प्रस्तुत गरेर उनीहरूको आत्मसम्मानमा चोट पुर्‍याइरहेको कुराप्रति एकदमै संवेदनशील हुदै यस्तो कार्य बन्द गर्नका लागि प्रेस काउन्सिल नेपालले अपाङ्गतामैत्री सञ्चार निर्देशिका, २०७३ जारी गरेको हो ।

पत्रकार, पत्रकारिता तथा सञ्चारमाध्यम सूचना प्रदान गर्ने र मनोरञ्जन गर्ने साधन मात्र नभई समाजमा सकारात्मक परिवर्तन ल्याउनका लागि जनचेतना फैलाउने एक सशक्त माध्यमहरू पनि हुन् । त्यसैले अपाङ्गतामैत्री सञ्चार निर्देशिका, २०७३ को बारेमा पनि सञ्चारजगतले चेतना फैलाउन तथा सुसूचित गर्न आवश्यक देखिन्छ । त्यसैगरी पत्रकारिता तथा सञ्चारजगतले यस्ता कार्य रोक्न तथा अपाङ्गतामैत्री सञ्चार निर्देशिकाको पालना गर्नका लागि समेत महत्वपूणर् भूमिका निर्वाह गर्नु अत्यन्तै जरूरी देखिन्छ ।

**अपाङ्गता मामिला हेर्ने कुन निकाय हो, सरकार ?**

***गजेन्द्र बुढाथोकि***

हालै सार्वजनिक भएको नेपाल जीवनस्तर मापन सर्वेक्षण चौथोको नतिजा अनुसार देशको ८.१% जनसङ्ख्यामा कुनै न कुनै प्रकारको अपाङ्गताको अवस्था विद्यमान रहेको देखाएको छ। यो राष्ट्रिय जनगणना २०७८ ले देखाएको२.२ प्रतिशत भन्दा निकै उच्च अङ्क हो भने अपाङ्गता अधिकारकर्मीहरूले भन्दै आएको अथवा अन्तर्राष्ट्रिय मानक अनुसारको कुल जनसङ्ख्याको १० प्रतिशत हाराहारीमा नेपाल जस्ता विकसिल देशहरूमा अपाङ्गताको अवस्था विद्यमान रहेको भनिने विवरणहरूको नजिक रहेको पाइन्छ ।

यसका साथै राष्ट्रिय जन स्वास्थ्य तथा जनसाङ्खिक सर्वेक्षण-२०२२ले देखाएको ६.७ प्रतिशतको उच्च रहेको हुनाले नेपालमा अपाङ्गताको अवस्थाका बारेमा अध्ययन गर्नको लागि नेपाल जीवनस्तर मापन सर्वेक्षणले एउटा बलियो आधार प्रदान गरेको छ। यो सर्वेक्षण अनुसार नेपालमा हाल वितरण गरिँदै आइएको अपाङ्गता परिचयपत्रका लागि गरिएको वर्गीकरण- पहिलो साधारण अपाङ्गता, दोस्रो मध्यम अपाङ्गता, तेस्रो अति-अशक्त अपाङ्गता र चौथो पूर्ण अपाङ्गताको विवरणलाई यसले प्रष्ट पार्दछ।

यो सर्वेक्षण अनुसार कुल जनसङ्ख्याको ८.१ प्रतिशतमा सामान्य अपाङ्गताको अवस्था छ भने ३.५ प्रतिशत नेपालीहरूमा मध्यम स्तरको अपाङ्गताको अवस्था छ। यस्तै १.८ प्रतिशत नेपालीहरूमा अति–अशक्त अपाङ्गताको अवस्था छ र ०.५% जनसंख्यामा पूर्ण अपाङ्गताको अवस्था छ। यो तथ्याङ्कलाई आधार मान्दा राष्ट्रिय जनगणना गरिँदा गरिने प्रश्नावलीहरूले अति–अशक्त अपाङ्गता र पूर्ण अपाङ्गताका अवस्थालाई मात्र समेट्न सकेको हो कि भन्ने देखिएको छ ।

अति असक्त अपाङ्गता र पूर्ण अपाङ्गता जोडेर आउने कुल अनुपात बराबरी नै जनगणनामा अपाङ्गताको अवस्था देखिएको र नेपाल जीवनस्तरमापन सर्वेक्षणको विवरणले साधारण अपाङ्गता समेतको विवरणलाई समेटेको हुनाले अबको अपाङ्गता सम्बन्धी तथ्य तथ्याङ्कहरूको विश्लेषण यसै आधारमा हुनुपर्छ भन्ने पंक्तिकारको मान्यता रहेको छ। किनभने जनगणना गरिँदा सामान्य अपाङ्गताका विषयलाई प्रायःजस्तो लुकाउने गरिएको वा त्यस बारेमा उल्लेख नै नहुने गरेको पाइएको छ। सामान्य अपाङ्गता शरीरको कुनै पनि एउटा अङ्गमा केही कठिनाइको अवस्था हो भनेर जीवनस्तर मापन सर्वेक्षणले परिभाषित गरेको छ । अब यो तथ्याङ्कलाई लैङ्गिक, प्रादेशिक तथा गरिब र धनीको अवस्थाबाट विश्लेषण गरेर हेरौं।

यस विश्लेषणका लागि सामान्य अपाङ्गता भएका व्यक्तिहरूलाई प्रकार-१ उपत्यकामा आंशिक अपाङ्गता भएका व्यक्तिहरूलाई प्रकार-२, अतिअशक्त अपाङ्गता भएका व्यक्तिहरूलाई प्रकार ३ र पूर्णअपाङ्गता भएका व्यक्तिहरूलाई प्रकार-४ भनिएको छ। जसलाई प्रकार-१ अपाङ्गता (केही कठिनाई),  प्रकार-२ अपाङ्गता (कम्तिमा दुई किसिममा केही कठिनाइ भएका वा धेरै कठिनाइ भएको एउटा वर्ग), प्रकार–३  अपाङ्गता (एउटा वर्गमा निकै गाह्रो) र प्रकार–४ अपाङ्गता (केही गर्न नसक्ने) भनेर परिभाषित गरिएको छ।

***अपाङ्गताको लैङ्गिक अनुपात***

यो सर्वेक्षणअनुसार देशभरि अपाङ्गता भएका व्यक्तिहरूको लैङ्गिक अनुपातको विश्लेषण गर्दा ७.९२ प्रतिशत पुरुषहरू र ८.१७ प्रतिशत महिलाहरूमा कुनै न कुनै प्रकारको अपाङ्गता विद्यमान रहेको छ ।

***पुरुष :***

प्रकार १ : ७.९२%

प्रकार २ : ३.७७%

प्रकार ३ : १.८७%

प्रकार ४ : ०.५३%

***महिला :***

प्रकार १ : ८.१७%

प्रकार २ : ३.३५%

प्रकार ३ : १.६८%

प्रकार ४ : ०.५३%

**अपाङ्गताको प्रादेशिक अनुपात**

सर्वेक्षणले नेपालका विभिन्न प्रदेशमा अपाङ्गता अवस्था पनि देखाएको छ । प्रकार-१ अपाङ्गता भएका व्यक्तिहरू सबैभन्दा बढी रहेको प्रदेशमा कर्णाली (११.५%), त्यसपछि गण्डकी (१०.५%) र सुदूरपश्चिम (१०.२%) छन्। प्रकार-२  अपाङ्गताका गण्डकी र कर्णालीमा सबैभन्दा बढी ५.१% छ भने कोसीमा सबैभन्दा कम (२.५%) रहेको छ। प्रकार-३ अपाङ्गताको अनुपात गण्डकीमा सबैभन्दा बढी (२.५) र सबैभन्दा कम कोसीमा (१.५%) छ।

***सहरी र ग्रामीण क्षेत्रमा अपाङ्गता***

सहरी क्षेत्रको तुलनामा ग्रामीण क्षेत्रहरूमा व्यापकता सामान्यतया उच्च छ:

सहरी क्षेत्र (काठमाडौं उपत्यका बाहेक) : प्रकार-१: ७.६%, प्रकार-२: ३.४%, प्रकार-३: १.८%, प्रकार-४: ०.६%

ग्रामीण क्षेत्रहरू : प्रकार-१: ९.२%, प्रकार-२:४.१%, प्रकार-३: २%, प्रकार-४: ०.५%

काठमाडौं उपत्यका सहरी : प्रकार-१: ७.१%, प्रकार-२: २.८%, प्रकार-३: १.०%, प्रकार-४: ०.१%

यो विवरणले के देखाउँछ भने देशको राजधानी रहेको बागमती प्रदेशमा अपाङ्गता भएका व्यक्तिहरूको अनुपात अन्य प्रदेशको तुलनामा बढी छ। त्यसमा पनि काठमाडौं उपत्यकाको सहरी क्षेत्रमा अपाङ्गता भएका व्यक्तिहरूको बसोबास उच्च छ। काठमाडौं उपत्यकामा पूर्णअपाङ्गता भएका व्यक्तिहरू ०.१ प्रतिशत, अतिअशक्त अपाङ्गता भएका व्यक्तिहरू १ प्रतिशत, आंशिक अपाङ्गता भएका व्यक्तिहरू २.८ प्रतिशत र सामान्य अपाङ्गता भएका व्यक्तिहरू  ७.१ प्रतिशत बसोबास गर्छन्।

काठमाडौं उपत्यकामा अपाङ्गता भएका व्यक्तिहरूको बसोबास बढी हुनुको मूल कारण आफ्नो गृह जिल्ला वा गृहनगरमा अपाङ्गताअनुकूल सेवा नहुनु, शिक्षा, स्वास्थ्य र रोजगारीमा पहुँच कम हुनुजस्ता कारणले जीविकासँगै सेवासुविधाको प्राप्तिको लालशा पनि मुख्य कारण हो। विडम्बना राजधानी सहरमै अपाङ्गता भएका व्यक्तिप्रति विभेद उच्च छ। उदाहरणका लागि काठमाडौं महानगरपालिकाले कुल जनसङ्ख्याको ०.१ प्रतिशत रहेका पूर्ण अपाङ्गता भएका व्यक्तिहरूलाईमात्र पालिकाका तर्फबाट सामाजिक सुरक्षा भत्ता र अन्य स्वास्थ्य सुविधा दिन्छ।

***गरिब र धनीहरूबीच अपाङ्गता***

नेपाल जीवनस्तर मापन सर्वेअनुसार धनीहरूको तुलनामा गरिब परिवारमा अपाङ्गताको अनुपात बढी छ। जसलाई निम्न तथ्याङ्कबाट हेरौं ।

गरिब जनसङ्ख्यामा अपाङ्गता:  प्रकार-१: ९.१ प्रतिशत, प्रकार-२: ४.६ प्रतिशत, प्रकार-३:  २.६ प्रतिशत, प्रकार-४: ०.९ प्रतिशत

गैर-गरिब जनसङ्ख्या: प्रकार-१: ७.८प्रतिशत, प्रकार-२: ३.३ प्रतिशत, प्रकार-३:  १.५ प्रतिशत, प्रकार-४: ०.४ प्रतिशत

***विभिन्न वर्गहरूमा अपाङ्गता  :***

अति गरिब: जनसंख्याको सबैभन्दा गरिब वर्गमा अपाङ्गताको उच्चतम अवस्था देखिएको छ। यस वर्गमा ९ प्रतिशत नागरिक प्रकार-१ अपाङ्गता (केही कठिनाई) को अवस्थामा छन्। प्रकार-२ अपाङ्गता (कम्तिमा दुई किसिममा केही कठिनाइ भएका वा धेरै कठिनाइ भएको एउटा वर्ग)मा ४.६ प्रतिशत, प्रकार–३  अपाङ्गता (एउटा वर्गमा निकै गाह्रो) मा २.६ प्रतिशत र प्रकार–४ अपाङ्गता (केही गर्न नसक्ने) ०.९ प्रतिशत छन् ।

गरिबी रेखाआसपास (दोस्रो उपभोग वर्ग): प्रकार-१ अपाङ्गता – ८.४ प्रतिशत,  प्रकार-२ अपाङ्गता–३.५ प्रतिशत,  प्रकार–३  अपाङ्गता – १.९ प्रतिशत र प्रकार–४ अपाङ्गता (केही गर्न नसक्ने) ०.६ प्रतिशत छन् ।

तल्लो मध्यम वर्ग (तेस्रो उपभोग वर्ग): प्रकार-१ अपाङ्गता – ८.० प्रतिशत,  प्रकार-२ अपाङ्गता–३.७ प्रतिशत,  प्रकार–३  अपाङ्गता – २.० प्रतिशत र प्रकार–४ अपाङ्गता (केही गर्न नसक्ने) ०.५ प्रतिशत छन् ।

मध्यम वर्ग ( चौथो उपभोग वर्ग): प्रकार-१ अपाङ्गता – ७.४ प्रतिशत,  प्रकार-२ अपाङ्गता–२.९ प्रतिशत,  प्रकार–३  अपाङ्गता – १.३ प्रतिशत र प्रकार–४ अपाङ्गता (केही गर्न नसक्ने) ०.३ प्रतिशत छन्।

धनी वर्ग: प्रकार-१ अपाङ्गता – ७.४ प्रतिशत,  प्रकार-२ अपाङ्गता– ३ प्रतिशत,  प्रकार–३  अपाङ्गता – १.१ प्रतिशत र प्रकार–४ अपाङ्गता (केही गर्न नसक्ने) ०.३ प्रतिशत छन् ।

यसरी हेर्दा गरिबी र अपाङ्गता एकआपसमा अन्तरसम्बन्धित रहेको देखिन्छ। जुन परिवारमा घरमूली वा मुख्य मानिसहरू पूर्ण र अतिअशक्त अपाङ्गताको अवस्थामा छन्। त्यो परिवार गरिबीमा धकेलिने जोखिम अत्यधिक रहेको हुन्छ किनकि पहिले त उनीहरू आफै कमाउन सक्दैन र परिवारका सदस्यहरू पनि उनीहरूका कारण कमाउन जाने अवस्थामा रहँदैनन् । कारण, अधिकांश समय हेरचाहमा खटिनु पर्ने हुन्छ । त्यसैले विश्वका थुप्रै मुलुकमा अपाङ्गता भएका व्यक्तिहरूको कल्याण तथा हेरचाहका लागि राज्यस्तरबाटै विभिन्न प्रकारका व्यवस्थाहरू गरिएको पाइन्छ । कतै अपाङ्गता लाभ(कर छुट, कर फिर्तादेखि अन्य सुविधाका प्याकेज Disability benefits) को व्यवस्था गरिएको हुन्छ भने कतै राज्यकै तर्फबाट स्वास्थ्य, शिक्षा र अन्य हेरचाहसहितको प्याकेज (Universal Social security nets) को व्यवस्था गरिएको हुन्छ।

नेपालले अपाङ्गता भएका व्यक्तिको अधिकार र कल्याणसम्बन्धि संयुक्त राष्ट्र संघीय महासन्धी (UNCRPD) मा हस्ताक्षर गर्नेदेखि लिएर संविधानमा सामाजिक सुरक्षाको हकअन्तर्गत अपाङ्गता भएका व्यक्तिका अधिकार रक्षाका लागि व्यवस्थासँगै अपाङ्गता भएका व्यक्तिहरूको अधिकारसम्बन्धी ऐन- २०७४ पनि जारी गरिसकेको छ। अहिले अपाङ्गता भएका व्यक्तिको कल्याणका नाममा विभेदकारी सामाजिक सुरक्षा भत्ता बाँडेजस्तो गरेर राज्य आफ्नो दायित्वबाट उम्किने प्रयास गरिरहेको छ।

अपाङ्गता भएका व्यक्तिका लागि हेरचाह र अन्य संविधानप्रदत्त सुविधाहरू पाउँ भनेर अपाङ्गता क्षेत्रका अभियन्ता दीपक भण्डारी अनसनमा धेरै समयदेखि बसिरहनुभएको छ तर अहँ निकम्मा सरकार सुन्दै सुन्दैन । बुझेर पनि बुझ पचाएर बसेको छ ।अपाङ्गता भएका व्यक्तिहरूको अधिकारका कुरा, लोककल्याणका कुरा, स्वास्थ्य र शिक्षामा पहुँचका कुरा, सामाजिक सुरक्षाका कुरा, सहायक सामग्रीहरू पाउने कुरा, संविधान र कानुनप्रदत्त पाउनु पर्ने सेवासुविधाका कुरा पाए/नपाएको, उनीहरूप्रति कुनै भेदभाव, विभेद, सामाजिक सञ्जालहरूमार्फत गरिएका अपमानहरूविरुद्ध कानुनी संरक्षणका कुरा कुन निकायले हेरिदिने हो? कसलाई सुनाउन जाने हो? कोसँग माग्न जाने हो? कहीँ कतै कुनै निकाय, संयन्त्र वा संरचना नै छैन। महिला, बालबालिका तथा जेष्ठ नागरिक मन्त्रालय नदेखाउनु होला। समाज कल्याण परिषदको सानो उपशाखाजस्तो अपाङ्ग कल्याण कोष नदेखाउनु होला। यी कानुनी रुपमा तोकिएका निकाय होइनन ।

त्यसैले सरकारले कुनै बहाना नदेखाइकन तत्कालै अपाङ्गता मामिला सम्बन्धि उच्च अधिकार र स्रोत सम्पन्न संयन्त्र बनाउनै पर्छ, जसले देशका ८ प्रतिशत नागरिकहरूको अधिकार र कल्याणका क्षेत्रमा काम गर्न सकोस् ।

**दृष्टिबिहिन व्यक्तिहरुको लागि एक दिने सहायक प्रविधि सम्बन्धि तालिम ।**

२ असार २०८१, काठमाण्डौँ । नबराज सोती ।

एविलिस फाउण्डेशनको सहयोग एवम् हाम्रो प्रसाय सस्थाको आयोजनामा दृष्टिबिहिन व्यक्तिहरुको लागि एक दिने सहायक प्रविधि सम्बन्धि तालिम प्रदान गरिएको छ ।

अहिलेको समयमा विभिन्न प्रविधिको विकासले दृष्टिबिहिन अपाङ्गता भएका व्यक्तिहरुको जीवन केहि रुपमा भए पनि सहज र पहुँचयुक्त बन्दै गईरहेको कारणले पनि ति सुचना प्रविधि बारे जानकारी प्रदान गर्ने र प्रयोग गर्न सिकाउने उदेश्यले उक्त तालिम प्रदान गरिएको आयोजक सस्थाले जनाएको छ ।

एबिलिस फाउण्डेशनका नेपाल निर्देशक डा. विरेन्द्रराज पोखरेलको प्रमुख आतिथ्यतामा सम्पन्न भएको तालिममा ब्लाईण्ड रक्सका अध्यक्ष श्रृष्टि केसी, राष्ट्रिय अपाङ्ग महासंघ नेपालका अनुशासन आयोग सदस्य कुमार पौडेल लगायतको आतिथ्यता रहेको थियो ।

२० जना भन्दा बढि दृष्टिबिहिन अपाङ्गता भएका व्यक्तिहरुको लिएको उक्त तालिमलाई दृष्टिबिहिन अपाङ्गता भएकै व्यक्तिद्धारा परिक्षण गरिएको थियो । तालिममा AI, ChatGPT, लगायत विश्व बजारमा विकास भएका पहुँचयुक्त सूचना प्रविधिहरुलाई प्रयोग गर्ने बारे पनि प्रशिक्षण गरिएको थियो ।

तालिममा सहभागि दृष्टिबिहिन अपाङ्गता भएका व्यक्ति गगन आले मगरका अनुसार तालिम सम्पन्न भएको छ । साथै कार्यक्रममा उहाँले यस्ता किसिमका तालिमहरु अझै धेरै आयोजना गर्न पनि आयोजक र सहयोगी सस्थाहरुलाई आग्रह गर्नुभएको थियो ।

**महोत्तरीमा एक दिने अपाङ्गता भएका अभिभावकहरुलाई अभिमुखीकरण ।**

२ असार २०८१, महोत्तरी । अपाङ्ग आवाज संवाददाता ।

खेलकुद तथा समाज कल्याण मन्त्रालय, मधेश प्रदेशकको आर्थिक सहयोगमा विश्वकर्मा अपाङ्ग संघ राम गोपालपुर, महोत्तरीको आयोजनामा "अपाङ्गता भएका व्यक्तिहरुको अभिभावकहरुलाई अपाङ्गता प्रतिको सोच व्यवहार परिवर्तन सम्वन्धि एकदिने अभिमूखिकरण कार्यक्रम" राम गोपालपुर न.पा. महोत्तरीमा सम्पन्न भएको छ । कार्यक्रममा अपाङ्गता भएका व्यक्तिहरुका अभिभावकहरुको सक्रिय सहभागिता रहेको थियो ।

**महोत्तरीमा एक दिने अपाङ्गता भएका अभिभावकहरुलाई अभिमुखीकरण सम्पन्न।**

३ असार २०८१, दार्चुला । अपाङ्ग आवाज संवाददाता ।

गोकुलेश्वर नगरपालिका दार्चुलामा बौद्धिक अपाङ्गता सम्बन्धी तालिम सम्पन्न भएको छ । तालिमका १७ जना पुरुष १७ महिला सहभागि भएका थिए । बौद्दिक अपाङ्गताका अभिभावक महासंघको आयोजनामा सम्पन्न तालिमलाई स्थानिय सरकारको सहयोग रहेको थियो । दार्चुलामा अपाङ्गता सम्बन्धि पहिलोपटक तालिम लिएको सहभागिहरुले बताएका थिए । तालिममा बौद्धिक अपाङ्गता भएका ब्यक्तिहरु र उनको अभिभावक रहेका थिए । तालिममा अपाङ्गता सम्बन्धि हालसम्म बनेका ऐन कानुन तथा नीति निर्देशिकाहरु बारे जानकारी गराउनुका साथै बौद्दिक अपाङ्गता भएका व्यक्तिहरुको शिक्षा स्वास्थ रोजगारी लगायतका सवालमा पनि अभिमुखीकरण गरिएको थियो । तालिममा सहभागी एक जना सहभागी अपाङ्गताका अभिभावकले भन्नुभयो ***“यस्तो कार्यक्रममा पहिलोपटक सहभागि भए । अपाङ्गताका यति धेरै अधिकारहरु रैछन आज थाहा पाउने अवसर जुर्यो”।***

**अपाङ्गता महिला सघं रुपन्देहीको संस्थागत विकास तथा रणनीति योजना निर्माण ।**

३ असार २०८१, रुपन्देही । अपाङ्ग आवाज संवाददाता ।

 अपाङ्गता महिला सघं रुपन्देहीको संस्थागत विकास तथा रणनीति योजना निर्माण भएको छ । अपाङ्गता भएका महिलाहरुको सवालमा काम गरिरहेको अपाङ्गता महिला सघं रुपन्देहीले अपाङ्गता भएका व्यक्तिहरुको अधिकार सम्बन्धि ऐन २०७४ र महासन्धि सन् २००६ लाई कार्यान्वयन गराई अपाङ्गता भएका महिलाहरुका अधिकारहरु स्थापित गराउन जिल्लाभरि सक्रिय रुपमा सहभागिता जनाउने उदेश्य अनुरुप योजना निर्माण भएको हो । उक्त कार्यक्रममा अपाङ्गता महिला सघं रुपन्देहीका कार्यसमिति अध्यक्ष पदाधिकारी सदस्य लगायतको सहभागिता रहेको थियो ।

**अपाङ्गता भएका एकल महिलाहरुले मनाए अन्तर्राष्ट्रिय एकल महिला दिवस ।**

९ असार २०८१, काठमाण्डौँ । नबराज सोती ।

चौधौँ अन्तर्राष्ट्रिय एकल महिला दिवसको अवसरमा पहिचान नेपालद्धारा आयोजित छलफल गोष्ठी सम्पन्न भएको छ। ***''अपाङ्गता भएका एकल महिलाहरूको समावेशिताको लागि एकता, विभेदरहित समाज निर्माणका लागि गरौँ प्रतिवद्धता'*** भन्ने नाराका साथ पहिचान नेपाल संस्थाले चौधौँ अन्तर्राष्ट्रिय एकल महिला दिवसको अवसरमा गोष्ठी कार्यक्रम सम्पन्न गरेको हो ।

असार ९ गते काठमाडौंको जडिबुटीमा सम्पन्न कार्यक्रममा अपाङ्गता एकल महिलाहरूको समावेशिताको सवाललाई कसरी उठाउने भन्ने सन्दर्भमा छलफल गरिएको थियो। यसैगरी महिलाहरूलाई देशका कुनाकाप्चाबाट कसरी संगठित गर्ने र उनीहरूका मुद्दालाई कसरी उठाउने? अपाङ्गता एकल महिलाहरूको आर्थिक स्थितीलाई कसरी उकास्ने ? परिवार र समाजमा कसरी स्थापित हुन सघाउने ? लगायतका विषयहरूमा छलफल केन्द्रित गरिएको थियो । करिब ४० जना सहभागी कार्यक्रममा बाग्मती, लुम्बिनी, मधेश प्रदेश लगायत ६ वटा प्रदेशबाट ३७ जना अपाङ्गता एकल महिलाहरूको उपस्थिती जनाएका थिए । कार्यक्रममा सहभागी महिलाहरूले आ-आफ्ना अनुभव सुनाएका थिए। उनीहरुले अपाङ्गता एकल महिलाहरूलाई परिवार र समाजले हेर्ने दृष्टिकोणका बारेमा पनि चर्चा गरेका थिए। सहभागि धेरै महिलाहरूले आफ्नो भोगाई राख्ने क्रममा भावुक हुँदै भक्कानिए । आफूहरुको दु:ख र संघर्षपूर्ण अनुभवको
भोगाइ सुनाउने मध्ये की एक हुन् सुदूरपश्चिम कैलालीकी राजमती धामी । आफू दृष्टिविहीन भएकै कारण श्रीमानसँग सम्बन्धविच्छेद भएको राजमतीले सुनाइन। सुदूरपश्चिमकैं एक युवकसँग वैवाहिक सम्बन्धमा बाँधिएकी राजमती श्रीमानसँग सम्बन्धविच्छेद हुँदा परिवार र समाजले हेर्ने दृष्टिकोण समेत नकारात्मक भएको उनले दुखेसो पोखिन। उनी गर्भावस्थामा हुँदा नै उनका श्रीमानले छोडेर गएको धामीले बताइन। यतीबेला आफू समस्यामा भएको सुनाउँदै दु:ख सुखसँगै काट्ने वाचा गरेका श्रीमानले सम्बन्धविच्छेद गर्दा र परिवार अनि समाजले हेयको नजरले हेरिदिदाँ जीवन चलाउन कठिन भएको उनको अनुभव छ।

यसैगरी गोरखा पालुङटारकी दृष्टिविहिन कमला बि.कले २०५४ सालमा धनुषा घर भएका एक दृष्टिविहिन युवकसँग विवाह गरिन्। सुमधुर सपना साँचेर वैवाहिक सम्बन्धमा बाँधिएकी कमलाको वैवाहिक यात्रा ५ वर्ष नपुग्दै टुङ्गियो। वि.सं. २०६३ सालमा घर छोडेर हाल कीर्तिपुरको पाँगामा छोरीसँग बसिरहेकी कमलाले आफू दृष्टिविहीन भएकै कारणले परिवारले स्वीकार्न नसकेको बताउँछिन्। अक्सफाम नेपाल लगायत विभिन्न संघ संस्थामा काम गरेर अनुभव बटुलिसकेकी कमलाले आफूसँग सीप भएता पनि लगानी गर्ने पुँजी नहुनाले हालसम्म केही गर्न नसकेको उनको गुनासो छ। अचार र बेकरी बनाउने तालिम लिएकी उनले केही गरेर समाजलाई देखाउँछु भन्दा पनि एकल महिलाहरूलाई समाजले विश्वास नगरेको बताउँछिन् । यसैगरी कार्यक्रममा शारिरिक अपाङ्गकता रहेकी कौशिला बिष्ट, ज्ञान कुमारी महर्जन लगायतले आफ्नो भोगाई राखेका थिए। राष्ट्रिय मानव अधिकार आयोगकी प्रतिनिधी कल्पना नेपाल आचार्यले अपाङ्गता भएका एकल महिलाहरूलाई प्राथमिकतामा राखेर काम गरिरहेको बताइन । राष्ट्रिय समावेशी आयोगका सदस्य हरि दत्त जोशीले भौतिक संरचनाहरू अपाङ्गमैत्री नभएको बताए। अपाङ्गता भएका बालबालिकाहरूको शिक्षामा हालसम्म पनि प्रयाप्त पहुँच नहुनु दु:खको कुरा भएको उनले भने। अपाङ्गता भएका व्यक्तीहरूको विषयमा आफूले वकालत गरिरहने उनको भनाइ छ ।

नेत्रहिन महिला संघकी अध्यक्ष सिता सुवेदीले अपाङ्गता भएका एकल महिलाहरूलाई सरकारले अधिकारबाट वञ्चित गराएको बताइन। मन्तव्यको क्रममा अपाङ्गता एकल महिलाहरूको विषयमा राज्य गम्भिर हुनुपर्नेमा उनले जोड दिइन । सङ्गठित भएमा मात्र अपाङ्गता एकल महिलाहरूको समस्या समाधान हुने सुवेदीले धारणा राखिन । अपाङ्गता बहिरा महासंघकी महिला उपाध्यक्ष सिखा प्रधानले बहिरा व्यक्तिहरुको अवस्था नाजुक भएको बताइन । आफ्नो मन्तव्यको क्रममा सन्चार गर्न समस्या भएकाले रोजगार अझ टाँढाको विषय भएको प्रधानले जानकारी दिइन । यसका लागि राज्यले विशेष कदम चाल्नुपर्नेमा उनले जोड दिइन् । कार्यक्रममा विभिन्न संघसस्थाका प्रतिनिधीहरूले आफ्नो मन्तव्य राखेका थिए । कार्यक्रमको सञ्चालन पहिचान नेपालकी कार्यकारी निर्देशक ईच्छा केसी महतोले गरेकी थिइन । ३ वर्षभित्रमा अपाङ्गता भएका एकल महिलाहरूको क्षेत्रमा गर्न सकिने कार्यहरूको सूची समेत बनाइएको थियो। तीनवटा समूह विभाजन गरी अपाङ्गता एकल महिलाहरूको समस्या चूनौती र समधानको उपाय सहभागीबाट टिपोट गरिएको थियो। यसले गर्दा काम गर्नमा सहज हुने पहिचान नेपालकी अध्यक्ष केसी महतोले बताइन ।

**सुस्त श्रवण अपाङ्गता भएका बालबालिकाहरुको लागि सन्चार भाषा र गुणस्तरिय शिक्षा विकासका लागि पुनर्स्थापना सेवा सम्बन्धि कार्यशाला गोष्ठि तथा प्रतिवेदन प्रस्तुत ।**

९ असार २०८१, काठमाण्डौँ । नबराज सोती ।

सुस्त श्रवण तथा पछि बहिरा भएका व्यक्तिहरुको संगठन श्रुतिको आयोजना महिला बालबालिका तथा जेष्ठ नागरिक मन्त्रालयको सहयोग तथा काठमाण्डौँ महानगरपालिकाको समन्वयमा सन्चार भाषा र गुणस्तरिय शिक्षा विकासका लागि पुनर्स्थापना सेवा सम्बन्धि कार्यशाला गोष्ठि तथा प्रतिवेदन प्रस्तुत कार्यक्रम सम्पन्न भएको छ ।

सुस्त श्रवण तथा पछि बहिरा भएका व्यक्तिहरुको संगठन श्रुतिका अध्यक्ष नीता केशरी भट्टराईको अध्यक्षता तथा पूर्व राष्ट्रिय सभा सदस्य प्रकाश पन्थ, सूचना तथा सन्चार प्रविधि मन्त्रालयका उपसचिव जमुना मिश्र, राष्ट्रिय अपाङ्ग महासंघ नेपालका महासचिव सुगम भट्टराई लगायतको आतिथ्यतामा सम्पन्न गोष्ठिमा अपाङ्गता क्षेत्रमा कार्यरत विभिन्न संघ सस्थाहरुका प्रमुख एवम् प्रतिनिधिहरुको सहभागिता रहेको थियो ।

कार्यक्रममा सुस्त श्रवण भएका बालबालिकाहरुका अभिभावकहरुले भोगिरहेका चुनौती र श्रुतिले ति समस्याहरुको लागि खेलिरहेको भूमिका बारे आफ्नो धारणा राखेका थिए ।

त्यसैगरी सुस्त श्रवण भएका केहि व्यक्तिहरुले श्रुतिसँग जोडिए पछि जुटेको आत्मविश्वास बारे सफलताका कथाहरु पनि राखेका थिए ।

त्यस्तै त्रिवि शिक्षण अस्पतालबाट आएका सुस्त श्रवण सम्बन्धिका डाक्टरले सुस्त श्रवणका बारे श्रवणयन्त्रले खेल्न सक्नेसकारात्मक भूमिका बारे जानकारी गराएका थिए ।

कार्यशालामा सुस्त श्रवण बालबालिकाहरुको भाषा तथा शिक्षा विकासको लागि बालबालिकाहरुलाई पुनर्स्थापना सेवा सम्बन्धि कार्यपत्र पनि प्रस्तुत गरिएको थियो ।

कार्यशालामा सहभागिहरुलाई स्वागत गर्नुहुँदै श्रुतिका महासचिव कोपिला हुमागाईले विगत ५ वर्षदेखि श्रुतिले सुस्त श्रवण बालबालिकाहरुको भाषा तथा शिक्षा विकासको लागि बालबालिकाहरुलाई पुनर्स्थापना सेवा दिने साथै शिक्षक शिक्षिका र अभिभावकहरुलाई तालिम दिने काममा जोड दिइरहेको बताउनुभयो ।

**ब्रेल प्रशिक्षण तालिम प्रदान ।**

 १२ असार २०८१, बुटवल । नबराज सोती ।

बुटवल उप–महानरपालिकाको आयोजना तथा रुपन्देही नेत्रहिन संघको प्राविधिक सहयोगमा अपाङ्गता भएका व्याक्तिहरुको लागि १५ दिने ब्रेल प्रशिक्षण तालिम प्रदान गरिएको छ ।

तालिमको बुधवार एक कार्यक्रमका विच समापन गरिएको छ । तालिम समापन कार्यक्रममा बोल्दै बुटवल उपमहानरपालिका वडा नम्बर १२ का अध्यक्ष डिल्ली प्रसाद शर्माले सिकेको तालिम व्यवहारीक रुपमा लागू गरी आत्मनिर्भर बन्नको लागि दृष्टिविहिनता अपाङ्गता भएका व्याक्तिहरुको लागि आग्रह गरेका थिए । उनले नगरपालिकाको सहयोगमा अपाङ्गता मैत्री शौचलय समेत यहि आर्थिक बर्षमा सम्पन्न भएको जानकारी दिदै आगामी दिनमा एउटा प्रशिक्षण हल को लागि समेत माग गरिएको त्यो पनि पुरा हुनेमा आफु विश्वस्त भएको बताएका थिए । बुटवल उपमहानरापलिका भित्र का २० जना पूर्ण दृष्टिविहिन, तथा अल्प दृष्टिविहिता भएका व्याक्तिहरुको तालिममा सहभागीता रहेको थियो । तालिम समापन कार्यक्रममा प्रशिक्षार्थीको तर्फबाट पुष्पा चितौरे, प्रशिक्षक दिलमाया चौधरी, नेपाल नेत्रहिन संघ लुम्बिनी प्रदेश ईन्चार्ज तथा केन्द्रीय सदस्य शिला घिमिरे लगायतले आफ्नो धारणा राख्नुभएको थियो। १५ दिन सम्म चलेको तालिमममा दिलमाया चौधरी र अविना पन्थीले सहजीकरण गरेका थिए । तालिम समापन कार्यक्रममा बुटवल उपमहानरपालिका पञ्जीकरण महाशाखा बाट नारायण अर्याल, दिवस श्रेष्ठ, संस्थाका कोषाध्यक्ष ओम बहादुर सिंह, श्रवण दृष्टिविहिन परियोजना प्रेम आचार्य लगायतको सहभागीता रहेको थियो ।

**अपाङ्गता भएका व्यक्तिहरूको हक अधिकार बारे सचेतना अभिवृद्दि तथा वकालत सम्बन्धि तालिम सम्पन्न ।**

१३ असार २०८१, काभ्रे । नबराज सोती ।

स्पाइनल इन्जुरी संघ नेपालद्धारा सन्चालित सामुदायिक र रोजगारीमा समावेशको लागि व्यावसायिक अवसर (भोइस) को आयोजनामा अपाङ्गता भएका व्यक्तिहरूको हक अधिकार बारे सचेतना अभिवृद्दि तथा वकालत सम्बन्धि तालिम सम्पन्न बनेपामा सम्पन्न भएको छ ।

देशभरिबाट करिब ५ महिनाको लागि विभिन्न आर्यआरुजन सम्बन्धिका तालिम लिन आएका ३० जना भन्दा बढि अपाङ्गता भएका व्यक्तिहरुको लागि लक्षित गरेर उक्त तालिम आयोजना गरिएको हो ।

तालिमलाई प्रशिक्षण गर्नुहुदै अपाङ्गता अधिकारकर्मी मिना पौडेलले विभिन्न स्थानिय स्तरबाट आएका अपाङ्गता सम्बन्धिका हक अधिकार बारे खासै जानकार हुन नपाएका व्यक्तिहरुको लागि हालसम्म बनेका राष्ट्रिय ऐन कानुन नियम निर्देशिका र अन्तर्राष्ट्रिय महासन्धि बारे सचेतना अभिवृद्दि गरेको बताउनुभयो । भोइसले प्रत्येक वर्ष देशभरिबाट विभिन्न प्रकृतिका अपाङ्गता भएका व्यक्तिहरुको लागि आयआर्जन सम्बन्धिका तालिमहरु प्रदान गर्ने गर्दछ ।

उक्त तालिम पनि त्यस्तै यस वर्षका तालिम लिने अपाङ्गता भएका व्यक्तिहरुको लागि प्रदान गरिएको हो । तालिममा स्थानिय स्तरमा आफ्ना हक अधिकार बारे कसरी वकालत पैरवी गर्ने भनेर पनि अभिमुखीकरण गरिएको प्रशिक्षक पौडेल बताइन् । भोइसले अपाङ्गता भएका व्यक्तिहरुको लागि आयआर्जन सम्बन्धिका तालिमहरु प्रदान गर्ने गरेको सन् २०१६ देखि हो । कोरिया सस्था कोइका, मिराल वइलफियर फाउण्डेशन र स्पाइनल इन्जुरी संघ नेपालको संयुक्त साझेदारीमा यो कार्यक्रम अगाडि बढिरहेको छ । उक्त तालिममा सहभागि कञ्चनपुर महेन्द्रनगर वेदकोट नगरपालिका ७ कि राम कुमारी चौधरीले तालिममा अपाङ्गता सम्बन्धिका विभिन्न विषयहरु जाने मौका पाएको बताइन् । पोलियो भएर अपाङ्गता भएकी चौधरी चौधरी हाल भोइसमा थप एड्भान्स तालिम लिइरहेकी छन् ।

काभ्रे जिल्लाको रोशी गाउँपालिका ११ का विनोद पुरा कोटीले पनि तालिममा अपाङ्गता सम्बन्धि धेरै कुरा सिक्न पाएको बताए ।

 **अपाङ्गता भएका व्यक्तिहरुलाई कोशीमा यातायात गर्दा छुट दिन मन्त्रालयको परिपत्र ।**

 १३ असार २०८१, झापा । अपाङ्ग आवाज संवाददाता ।

 राष्ट्रिय अपाङ्ग महासङ्घ - नेपाल कोशी प्रदेशको समन्वय र प्रदेश स्तरीय पैरवी समूहको अगुवाइमा कोशी प्रदेशमा अपाङ्गता भएका व्यक्तिहरुले यात्राको क्रममा भोगिरहनु परेको दुर्व्यवहार, यातायातको क्षेत्रमा अपाङ्गता अधिकार सम्बन्धी ऐन २०७४ र नियमावली २०७७ को कार्यान्वयनको अनुरोध गर्दै आन्तरिक मामिला तथा कानुन मन्त्रालय कोशी प्रदेश विराटनगर र प्रदेश प्रहरी कार्यालय बिराटनगरलाई अनुरोधपत्र बुझाएपछि सम्बन्धित मन्त्रालय, कार्यालयबाट सम्पूर्ण माताहातका कार्यालय, सरोकारवालाहरूलाई परिपत्र समेत भएको छ । अपाङ्गताको क्षेत्रमा क्रियाशील जिल्ला स्तरका संस्थाहरूले सम्बन्धित कार्यालयहरूमा उपस्थित भएर प्राप्त परिपत्रको फोटोकपी समेत राखी यातायात व्यवसायीका कम्पनी तथा व्यवसायीहरूलाई परिपत्र गर्न लगाउन आ-आफ्नो तर्फबाट भूमिका निर्वाह गर्नुहुन अनुरोध समेत गरिएको थियो ।

उक्त वकालतबाट प्राप्त छुटको पूर्ण रुपमा उपयोग गर्नका लागि साथमा आफ्नो परिचयपत्र समेत राखेर यात्रा गर्नुहुन महासंघ प्रदेशभरिका अपाङ्गता भएका व्यक्तिहरुलाई अपिल समेत गरेको छ ।

**दुबै हात नभएकी नारच्याङकी पवित्राले ल्याइन एसईईमा ३.१२ जीपिए ।**

 १५ असार २०८१, म्याग्दी । अपाङ्ग आवाज संवाददाता ।

उत्तरी म्याग्दीको अन्नपूर्ण गाउँपालिका–४ नारच्याङकी दुवै हात नभएकी पवित्रा बिकले एसईईमा ३.१२ जीपिए ल्याएर उत्तीर्ण भएकी छन । पोखराको रामबजारस्थित एस ओ एस हर्मन माइनर स्कुलबाट परीक्षामा सहभागी भएकी थिइन ।

पोखराको फलेपाटनस्थित सिद्ध मावि परीक्षा केन्द्रमा विद्यालयले उपलब्ध गराएको सहयोगीको भरमा पवित्राले परीक्षा दिएकी थिइन । ९ कक्षामा पढ्ने सहयोगी बिभूती पाण्डेले उनलाई सहयोग गरेकी थिइन । पवित्राले अव अंग्रेजी विषय लिएर शिक्षा संकाय पढ्ने बताइन । तर परिवारको आर्थिक अवस्था नाजुक छ । उनी अहिले एक चर्चमा आवद्ध भएकी छन । उसले ११ र १२ कक्षा उत्तीर्णपछि कोरिया लैजाने भनेकाले शिक्षा विषय रोजेकी हुन । आमा कृष्णाका अनुसार पवित्रालाई कोरियन भाषा पनि पढाउने योजना छ । ‘अव कसरी पढाईलाई निरन्तरता दिने भन्ने विषयमा एस ओ एस स्कुलमै गएर सरहरुसंग छलफल गर्छु’ कृष्णाले भनिन्, ‘बाउले हेर्दैनन । मसंग छोरीलाई पढाउने उपाय केही छैन ।’

एस ओ एस हर्मन माइनर स्कुलका प्रधानाध्यापक चुडामणी सुवेदीले पवित्रको आगामी पढाईका विषयमा परिवारसंग बसेर छलफल गर्ने बताए । एस ओ एस बालग्रामको परिवार सहयोग कार्यक्रम मार्फत पवित्राको पढाईलाई सहयोग गर्ने योजना रहेको उनले सुनाए । हालसम्म पवित्राले उक्त स्कुलमा निशुल्क अध्ययन गर्दै आएकी थिइन । पवित्राको देब्रे हातै छैन ।

हात नभए पनि उनले खुट्टाको औंलाको सहायताले कलम च्यापेर लेखेर अहिले एसईई उत्तीर्णसम्मको अवस्थामा आएकी हुन । खुट्टाले पेन्सिल तिखार्दै र कापी कितावका पानी फर्काउँदै उनले पढिन र लेखिन । स्कुल नै बसेर खुट्टाले लेख्न मिल्ने गरी टेबुलको व्यवस्था मिलाएको थियो । बाबुआमाको बेमेलबीच पनि उनले हिम्मत हारिनन् । र अहिले यो अवस्थासम्म आइपुगिन । उनले एकाधबाहेक सबै काम खुट्टाले गर्छिन । उनले देब्रे खुट्टाको बुढी र माइली औलाले कलम च्यापेर लेख्छिन् । एसओएस बालग्राम गण्डकीले रोटरी क्लब अफ अन्नपूर्णसंगको सहकार्यमा उनलाई निशुल्क पठनपाठनको व्यवस्था मिलाएको हो ।

रोटरीले आमा कृष्णालाई सिलाइकटाइको तालिमसंगै मेशिन पनि दिएको थियो । तर त्यसले मात्र धानिन गाह्रो भएपछि केहीसमय उनी विदेशिएकी थिइन । दुवै हात नभएपछि कृष्णा छोरीको भविष्यका लागि भन्दै पोखरा आएकी थिईन । गाउँमा स्कुल टाढा रहेको र खुट्टाले लेख्नुपर्ने भएपछि उनी पोखरा आएकी हुन ।

**शारिरक अपाङ्गता भएका व्यत्तिहरुको लागि एक दिने उद्यमशीलता तथा रोजगारसम्बन्धी अन्तरक्रिया कार्यक्रम ।**

१५ असार २०८१, काठमाण्डौँ । संगिता काफ्ले ।

महिला बालबालबालिका तथा जेष्ठ नागरिक मन्त्रालयको सहयोगमा राष्ट्रिय शारीरिक अपाङ्ग महासंघ नेपालको आयोजनामा शारीरिक अपाङ्गता भएका व्यक्तिहरुलाई एक दिने उद्यमशीलता र रोजगारी प्रवदृन अभिमुखीकरण तालिम सम्पन्न भएको छ ।

अपाङ्गता भएका व्यत्तिहरुको उधमरीलता र रोजगारीमा के – कस्ता प्रयासहरु भईरहेका छन् भन्ने सवालमा कार्यक्रम गरिएको राष्ट्रिय शारीरिक अपाङ्ग महासंघ नेपालले जनाएको छ । शारीरिक अपाङ्ग महासंघ नेपालका अध्यक्ष बालकृष्ण गैरेको अध्यक्षतामा सम्पन भएको तालिममा त्रिभुवन विश्वविध्लयका उपप्राध्यापक खेमराज खनाल, नेपाल बैकर्स संघका प्रमुख प्रसासकीय अधिकृत सविना श्रेष्ठ, करुणा फाउन्डेशन नेपालको एड्भोकेसी अधिकृत शोभा माया वि.क, राष्ट्रिय शारीरिक अपाङ्ग महासंघ नेपालका उपाध्यक्ष राम प्रसाद ढुङ्गाना लगायतको अपाङ्गता क्षेत्रका विभिन्न संघ संस्थाहरु प्रतिनिधिहरुको आतिथ्यता रहेको थियो ।

कार्यक्रममा आफ्ना धारणा राख्नुहुँदै त्रिभुवन विश्वविध्लयका उपप्राध्यापक खेमराज खनालले सबै प्रकारका अपाङ्गता भएका व्यत्तिहरुलाई श्रोत साधन उपलब्ध हुनुपर्ने, अपाङ्गता भएका व्यक्तिहरुलाई नीजी कम्पनि र प्रतिष्ठानहरुमा अनिवार्य सहभागी गराउनुपर्न, कार्यस्थलमा पहुँचको सुनिश्चता गर्नुपर्नै, अपाङ्गता भएका व्यक्तीहरु पनि समाजमा दक्ष हुन्छन् भनेर रोजगारदाताहरुले बुझ्नुपर्ने बताउनु भएको थियो । राष्ट्रिय शारीरिक अपाङ्ग महासंघका उपाध्यक्ष राम प्रसाद ढुङ्गानाले आई.टी, नर्स जस्ता क्षेत्रहरुमा अपाङ्गता भएका व्यक्तिहरुलाई पनि सहजता हुनुपर्ने बैक एटीएम लिनको लागि मैत्रीपुर्ण वातावरणको सिर्जना गर्नुपर्ने धारणा राख्नुभएको थियो ।

त्यसैगरी काठमाण्डौ महानगरपालिकाको सामाजिक विभाग अधिकृत भवानी कपालीले अपाङ्गता भएका व्यक्तिहरुलाई बेकरी तालीम, चाउमिन बनाउने तालिम, धुप बनाउने तालिम दिदै आएको बताउनु भयो ।

**पारा तथा विशेष खेलकुदको भारोत्तोलनमा ४ नयाँ राष्ट्रिय कीर्तिमान ।**

 १८ असार २०८१, काठमाण्डौँ । नबराज सोती ।

पारा तथा विशेष खेलकुदअन्तर्गत भारोत्तोलनमा ४ नयाँ राष्ट्रिय कीर्तिमान बनेको छ । चारै कीर्तिमान पुरुषको स्पर्धामा बनेको हो । चारमा दुईले आफ्नै नाममा रहेको कीर्तिमान सुधारे भने दुई खेलाडीले अरुको कीर्तिमान तोड्दै स्वर्ण जितेका हुन् ।

सातदोबाटोस्थित अन्तर्राष्ट्रिय खेलकुद परिसरमा भएको प्रतियोगिताको पुरुष ७२ केजीमाथि बागमती प्रदेशका आशिष मानन्धरले १४५ केजी भारवहन गर्दै आफ्नै नाममा रहेको राष्ट्रिय कीर्तिमानमा सुधार गरे । उनको नाममा १३० केजीको कीर्तिमान थियो । कर्णाली प्रदेशका किरणकिशोर सापकोटा दोस्रो तथा कोशी प्रदेशका सुपर राई तेस्रो भए ।

राष्ट्रिय खेलकुद परिषद् (राखेप) को आयोजना तथा राष्ट्रिय पारा भारोत्तोलन खेलकुद संघ नेपालको व्यवस्थापनमा भएको प्रतियोगिताको पुरुष ५९ केजीमा सुदूरपश्चिम प्रदेशका सुरेश विष्टले ८६ केजी तौल उठाउँदै राष्ट्रिय कीर्तिमान बनाए ।

८५ केजीको कीर्तिमान दीपक तिमल्सिनाको नाममा थियो । कोशीका सोमनाथ राई दोस्रो तथा बागमतीका मानबहादुर राना मगर तेस्रो बने । पुरुष ६५ केजीमा बागमतीका दीपक खड्काले १०१ केजी वजन उचाल्दै राष्ट्रिय कीर्तिमान कायम गरे । उनले ठाकुर श्रेष्ठको ९० केजीको कीर्तिमान भंग गरे । बागमतीका विरु ढुंगानाले रजत तथा लुम्बिनीका लक्ष्मण नेपालीले कास्य प्राप्त गरे ।

पुरुष ५४ केजीमा बागमतीका ठाकुर श्रेष्ठले १०० केजी भारवहन गर्दै कीर्तिमानी स्वर्ण जिते । उनले आफ्नै नाममा रहेको ९० केजीको कीर्तिमानमा सुधार गरे । गण्डकी प्रदेशका पवन घर्ती मगर दोस्रो तथा बागमतीका दीपक तिमल्सिना तेस्रो स्थानमा रहे । पुरुष ४९ केजीमा बागमतीका मनीष पुन मगरले स्वर्ण चुमे ।

उनले ५० केजी वजन उठाए । कर्णालीका रुपलाल बस्नेतले रजत तथा कोशीका अजित खातीले कास्य हात पारे । पुरुष ७२ केजीमुनि बागमतीका राजाराम सिलवाल पहिलो भए । उनले ८० केजी तौल उचाले । लुम्बिनीका नारायण तिमल्सिना दोस्रो तथा बागमतीका रामकाजी मगर तेस्रो भए । दुईदिने प्रतियोगितामा मधेश बाहेक ६ प्रदेशका ४२ खेलाडीले प्रतिस्पर्धा गरेका थिए । पुरुषमा ६ र महिलामा ३ गरी ९ स्पर्धामा प्रतिस्पर्धा भएको थियो ।

**राष्ट्रिय अपाङ्ग कोषको नवनियुक्त सदस्य सचिव तथा सदस्यद्वारा पदवाहली ।**

२१ असार २०८१, काठमाण्डौँ । नबराज सोती ।

राष्ट्रिय अपाङ्ग कोषको नवनियुक्त सदस्य सचिव भिमा खतिवडा तथा सदस्य गोबिन्द विष्टले पदवाहली गर्नुभएको छ । राष्ट्रिय अपाङ्ग कोषको कार्यालय भृकुटिमण्डपमा कोषका सभापति डेकराज भट्टराईले नवनियुक्त सदस्य सचिव खतिवडा र सदस्य सचिव विष्टलाई स्वागत गर्नुभएको थियो ।

पदवाहलीका कार्यक्रममा अपाङ्गता क्षेत्रका अधिकारकर्मीहरुको पनि सहभागिता रहेको थियो । समाज कल्याण परिषद कार्य सन्चालन समितिको मिति २०८१/०३/१७ गतेको निर्णयानुसार २०८१/०३/१८ देखि लागु हुने गरी उहाँ दुबै जनालाई ४ वर्षका लागि मनोनित गरिएको थियो ।

उहाँहरु दुबै जनालाई कोष स्थापना र सन्चालन कार्य व्यवस्था नियमवली २०५५ को छैटौँ संसोधन २०७४ को नियम ६ को उपनियम ३ खण्ड च बमोजिम उपनियम ६ अनुरुप मनोनित गरिएको हो ।